РЕГЛАМЕНТ (ЕС) № 944/2013 НА КОМИСИЯТА
от 2 октомври 2013 година
за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (1), и по-специално член 37, параграф 5 и член 53 от него,
като има предвид, че:
(1)
По отношение на препоръка за безопасност P210, съдържаща се в приложение IV, част 1, таблица 6.2 към Регламент (ЕО) № 1272/2008, с петата редактирана версия на Глобалната хармонизирана система за класифициране и етикетиране на химикали (наричана по-долу „GHS“) на Организацията на обединените нации бяха внесени изменения, които не са били изцяло взети предвид в Регламент (ЕС) № 487/2013 на Комисията (2). От съображения за постигане на нужната последователност е необходимо да се осигури пълно съответствие между GHS и Регламент (ЕО) № 1272/2008.
(2)
Част 3 от приложение VI към Регламент (ЕО) № 1272/2008 съдържа два списъка на хармонизирани класификация и етикетиране на опасните вещества. Таблица 3.1 съдържа списък на хармонизираните класификация и етикетиране на опасните вещества, съставен въз основа на критериите, определени в части 2-5 от приложение I към Регламент (ЕО) № 1272/2008. Таблица 3.2 съдържа списък на хармонизираните класификация и етикетиране на опасните вещества, съставен въз основа на критериите, определени в приложение VI към Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (3). Посочените два списъка трябва да бъдат изменени, за да бъдат включени в тях актуализирани класификации за вещества, за които вече е била извършена хармонизирана класификация, и за да бъдат включени нови хармонизирани класификации.
(3)
Комитетът за оценка на риска (КОР) на Европейската агенция по химикали (ECHA) изготви становища по предложенията за хармонизирано класифициране и етикетиране на вещества, които са били внесени в ЕСНА съгласно член 37 от Регламент (ЕО) № 1272/2008. Въз основа на тези становища, както и на получените коментари от засегнатите страни, е целесъобразно да се измени приложение VI към Регламент (ЕО) № 1272/2008, с цел да се хармонизира класификацията и етикетирането на някои вещества.
(4)
Хармонизираните класификации, съдържащи се в част 3 от приложение VI към Регламент (ЕО) № 1272/2008, изменен с настоящия регламент, следва да не се прилагат незабавно, защото на операторите ще бъде необходим известен период от време, за да адаптират етикетирането и опаковането на веществата и смесите към новите класификации и за да продадат наличните запаси. Освен това на операторите ще бъде необходим известен период от време, за да изпълнят задълженията по регистрация, произтичащи от новите хармонизирани класификации за веществата, класифицирани като канцерогенни, мутагенни или токсични за репродукцията, категории 1А и 1В (таблица 3.1) и категории 1 и 2 (таблица 3.2), или като силно токсични за водните организми и способни да причинят дълготрайно въздействие върху водната среда, по-специално посочените в член 23 от Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (4).
(5)
По отношение на веществото „смола, каменовъглен катран, високотемпературен“ (ЕО №: 266-028-2) ще бъде необходим по-продължителен период от време, за да се даде възможност на операторите да изпълнят задълженията, произтичащи от новата хармонизирана класификация за веществата, класифицирани като силно токсични за водните организми и способни да причинят дълготрайно въздействие върху водната среда, и по-специално онези от тях, които са установени в член 3 и приложение III към Директива 2008/68/ЕО на Европейския парламент и на Съвета от 24 септември 2008 г. относно вътрешния превоз на опасни товари (5). Поради това следва да бъде предвиден по-дълъг преходен период, преди приложението на хармонизираната класификация да стане задължително.
(6)
По отношение на веществото „галиев арсенид“ (ЕО №: 215-114-8), Комитетът за оценка на риска (КОР) е на път да приеме ново становище по отношение на клас на опасност „токсичност за репродукцията“. Поради това този клас на опасност не следва да бъде включен в приложение VI към Регламент (ЕО) № 1272/2008, докато въпросното становище не придобие окончателен вид.
(7)
По отношение на веществото „полихексаметилен бигуанид хидрохлорид“ (CAS № 27083-27-8 или 32289-58-0), бяха предоставени нови научни данни, отнасящи се до клас на опасност „остра токсичност (инхалационна)“, което подсказва, че препоръчаното в становището на КОР класифициране в този клас на опасност, основаващо се на по-стари данни, може да е неподходящо. Поради това този клас на опасност не следва да бъде включен в приложение VI към Регламент (ЕО) № 1272/2008, докато КОР не получи възможност да излезе със становище относно новата информация, а следва да бъдат включени всички други класове на опасност, предмет на предишното становище на КОР.
(8)
В съответствие с преходните разпоредби на Регламент (ЕО) № 1272/2008, които позволяват прилагането на новите разпоредби на по-ранен етап на доброволна основа, доставчиците следва да имат възможността да започнат да прилагат хармонизираните класификации, съдържащи се в част 3 от приложение VI към Регламент (ЕО) № 1272/2008, изменен с настоящия регламент, и да адаптират етикетирането и опаковането в съответствие с тях на доброволна основа, преди датите, от които хармонизираните класификации ще станат задължителни.
(9)
Мерките, предвидени в настоящия регламент, са в съответствие със становището на Комитета, учреден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1272/2008 се изменя, както следва:
1)
Приложение IV се изменя в съответствие с приложение I към настоящия регламент;
2)
Приложение VI, част 3 се изменя, както следва:
а)
Таблица 3.1 се изменя, както следва:
i)
Вписванията от приложение VI към Регламент (ЕО) № 1272/2008, съответстващи на вписванията от приложение II към настоящия регламент, се заменят с вписванията, съдържащи се в приложение II към настоящия регламент;
ii)
Вписванията от приложение III към настоящия регламент се вмъкват по реда на вписванията от таблица 3.1.
б)
Таблица 3.2 се изменя, както следва:
i)
Вписванията от приложение VI към Регламент (ЕО) № 1272/2008, съответстващи на вписванията от приложение IV към настоящия регламент, се заменят с вписванията, съдържащи се в приложение IV към настоящия регламент;
ii)
Вписванията от приложение V към настоящия регламент се добавят по реда на вписванията от таблица 3.2.
Член 2
1. Чрез дерогация от член 3, параграф 2 веществата и смесите могат - съответно преди 1 декември 2014 г. за веществата и 1 юни 2015 г. за смесите, да бъдат класифицирани, етикетирани и опаковани в съответствие с Регламент (ЕО) № 1272/2008, изменен с настоящия регламент.
2. Чрез дерогация от член 3, параграф 2 за веществата, класифицирани, етикетирани и опаковани в съответствие с Регламент (ЕО) № 1272/2008 и пуснати на пазара преди 1 декември 2014 г., не се изисква да бъдат преетикетирани и преопаковани в съответствие с Регламент (ЕО) № 1272/2008, изменен с настоящия регламент, до 1 декември 2016 г.
3. Чрез дерогация от член 3, параграф 2 за смесите, класифицирани, етикетирани и опаковани в съответствие с Директива 1999/45/ЕО на Европейския парламент и на Съвета (6) или Регламент (ЕО) № 1272/2008 и пуснати на пазара преди 1 юни 2015 г., не се изисква да бъдат преетикетирани и преопаковани в съответствие с Регламент (ЕО) № 1272/2008, изменен с настоящия регламент, до 1 юни 2017 г.
4. Чрез дерогация от член 3, параграф 3 хармонизираните класификации, съдържащи се в част 3 от приложение VI към Регламент (ЕО) № 1272/2008, изменен с настоящия регламент, могат да бъдат прилагани преди датите, посочени в член 3, параграф 3.
Член 3
1. Настоящият регламент влиза в сила на двадесетия ден след деня на публикуването му в Официален вестник на Европейския съюз.
2. Член 1, параграф 1 се прилага по отношение на веществата от 1 декември 2014 г., а по отношение на смесите - от 1 юни 2015 г.
3. Член 1, параграф 2 се прилага от 1 януари 2015 г. за всички вписвания, с изключение на вписването „смола, каменовъглен катран, високотемпературен“ (ЕО № 266-028-2), за което член 1 се прилага от 1 април 2016 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 октомври 2013 година.